Eldoradopark: Polisiebeampte vra dán borgtog met 'nuwe feite' | Maroela Media
Een van die polisiebeamptes wat daarvan beskuldig word dat hy aandadig was aan die moord op die 16-jarige Nathaniel Julies van Eldoradopark, sal na verwagting teen die begin van Desember vir 'n tweede keer om borgtog aansoek doen.
Sers. Voster Netshiongolo se eerste aansoek om borgtog is einde September van die hand gewys.
Ndileka Cola, woordvoerder van die onafhanklike polisieondersoekdirektoraat (Opod), sê Netshiongolo het Donderdag weer in die Protea-landdroshof in Soweto verskyn waar die saak tot 1 Desember uitgestel is.
Netshiongolo sal na verwagting dan 'n borgtogaansoek bring gegrond op nuwe feite. Maroela Media het vroeër berig Netshiongolo, 'n speurder verbonde aan die Eldoradopark-polisiestasie, staan tereg op aanklag van regsverydeling asook dat hy aandadig aan die moord was.
"Dit beteken dat die sersant ná die moord op die kind onregmatig en doelbewus die ander twee beskuldigdes gehelp het om aanspreeklikheid vry te spring of geregtigheid te ontduik," het Cola vroeër verduidelik.
Sy medebeskuldigdes Simon "Scorpion" Ndyalvane en Caylene Whiteboy word beskuldig van die moord op die seun asook dat hulle met bewyse sou peuter.
Nathaniel is in Augustus vermoedelik tydens 'n skietery tussen 'n bende en die polisie gewond en is later die dag in 'n hospitaal dood.
Dis reg hou sulke mense van die strate af en weier borg! Hulle is trigger happy en ek onthou die vrou het nie eers geweet watter ammunisie in haar wapen was nie! Skande dat sulke mense vir ons veiligheid moet sorg! Laat my wonder hoe lank hulle opleiding kry mmmmm